google/wiki40b huggingface dataset:
ג'י יוניט

ג'י יוניט (באנגלית: G-Unit) היא קבוצת היפ-הופ ושמה של חברת תקליטים שנוסדה בידי 50 סנט, טוני יאיו, יאנג באק ולויד בנקס, ולאחרונה גם חברת ביגוד (G-Unit Clothing). פירוש השם ג'י יוניט הוא יחידת הגרילה (Guerilla Unit).
המותג הוקם בשנת 2001 והחל בהקלטות של קלטות מיקסטייפ של האומנים השונים אשר היו חברים בו. 
ניתן למצוא התייחסויות לג'י-יוניט בשיריהם של אומניה השונים (משפט המפתח שחוזר על עצמו הוא צעקת רקע שבמהלכה חוזרים על חלקו הראשון של שם הקבוצה מספר פעמים: "ג'י ג'י ג'י- יונייייט"). כמו כן, כל האומנים החברים בג'י-יוניט מקעקעים את השם של הקבוצה על גופם.

קבוצת ראפ

קבוצת הראפ ג'י-יוניט כוללת בתוכה את ארבעת חברי המפתח: 50 סנט, טוני יאיו, יאנג באק, לויד בנקס וכן מבחר של אומנים משתנים. 
אלבומה הראשון של הקבוצה יצא בשנת 2002 ונקרא No Fear, No Mercy. בשנת 2003 בעקבות הצלחת אלבומו של 50 סנט Get Rich Or Die Tryin' הוציאה הקבוצה דיסק נוסף שנקרא Beg For Mercy. הדיסק נחשב להצלחה בינונית. כחלק משיווקו של הדיסק השני (Beg For Mercy)- הוכנסו שלושה דיסקים מזהב לכלל הדיסקים של ג'י-יוניט שנמכרו בחנויות, כל מי שמצא דיסק מזהב יצא לסיבוב הופעות עם הקבוצה.

חברת הקלטות

חברת ההקלטות של ג'י-יוניט (G-Unit Records) הוקמה בשנת 2001. מספר אומנים חתמו בחברה - הידועים מביניהם הם : טוני יאיו, יאנג באק, לויד בנקס ודה גיים (The Game) שעזב את החברה זמן קצר לאחר שהגיע עקב מריבות שונות עם חברי ההרכב. תקליטיו של אמן הדגל של החברה 50 סנט למעשה לא יוצאים תחת השם ג'י-יוניט אלא תחת חברת ההקלטות של אמינם אשר נקראת שיידי הקלטות (Shady Records), אולם חברת ההקלטות של ג'י-יוניט מהווה שיתוף פעולה אסטרטגי ל-Shady Records.

חברת ביגוד

חברת הביגוד של ג'י-יוניט (G-unit Clothing) הוקמה בשלהי שנת 2005 והוציאה את קו הביגוד הראשון שלה בשנת 2006. לחברה מספר קווי ביגוד הכוללים "לבוש רחוב" (בעיקר חולצות תפוחות ומכנסיים רחבים).
COINTELPRO

COINTELPRO (ראשי תיבות של Counter Intelligence Program; באנגלית: התוכנית לסיכול ריגול) הייתה סדרה של תוכניות חשאיות של ה-FBI שכוונה להתחקות, לפקח ולסכל ארגונים פוליטיים אשר מתנגדים למשטר בתוככי ארצות הברית. תוכנית ה-COINTELPRO הרשמית התרחשה בשנים 1956-1971, ועקבה אחר מספר ארגונים נודעים כמו תנועת הפנתרים השחורים, הוועידה למנהיגות נוצרית דרומית (ארגונו של מרטין לותר קינג), הקו קלוקס קלאן, סטודנטים למען חברה דמוקרטית, כמעט כל הקבוצות שהפגינו נגד מלחמת וייטנאם ואף מפגינים בודדים שלא השתייכו לארגונים מסוימים. התוכנית נחשפה על ידי ועדת האזרחים לחקירת ה-FBI, אשר פרצה למשרד שדה של ה-FBI במדיה, פנסילבניה, לקחה מספר תיקים, וחשפה את התוכנית על ידי העברת החומר הזה לעיתונים ולסוכנויות הידיעות.
מרחב המסרק

בטופולוגיה, מרחב המסרק הוא תת מרחב של המרחב הטופולוגי , אשר דומה למסרק.
למרחב המסרק תכונות טופולוגיות מעניינות, והוא מהווה דוגמה נגדית נוחה במקרים רבים.
משפט היינה-בורל, ומשפטים חזקים נוספים, מאפשרים לתאר את הקבוצות הקומפקטיות במרחב האוקלידי. אפילו במקרה זה, המבנה של קבוצות קשירות מורכב יותר. לדוגמה, כל מרחב האוסדורף קומפקטי הוא קומפקטי מקומית, ועם זאת, מרחב קשיר אינו חייב להיות קשיר מקומית, אפילו אם מדובר על תת-מרחב של המרחב האוקלידי (ראו מרחב המסרק באיור משמאל).

קשירות

מרחב המסרק הוא דוגמה למרחב קשיר שאינו מרחב קשיר מקומית.
דת'קור

דת'קור (deathcore) הוא תת-ז'אנר של הדת' מטאל, המהווה מיזוג של מטאלקור, דג'נט ודת' מטאל. הסגנון נחשב יחסית חדש ועיקרו התחיל בשנות ה-2000.

מאפיינים

בדומה ללהקות הדת' מטאל החריפות ולהקות הגריינדקור, הדת'קור מכיל בדרך כלל שירים בעלי מבנה ואסתטיקה אשר מזכירים יותר את סגנון המטאלקור. הדת'קור שאל מן הדת' מטאל את המהירות, את המוזיקה הכבדה, את שני סוגי הגראולינג (גבוה ונמוך) והשימוש בריפים. בדת'קור קיים שימוש בסגנון הבלאסטביט של התופים. השבירות בסגנון נראות לעיתים קרובות, והן מבדילות בין סגנון המטאלקור לסגנון הדת' מטאל. המאפיין שמציג את השינוי בצורה הטובה ביותר הוא סגנון הגראולינג של הסולן, שמשתנה עם שבירות הכלים. הליריקה לא תמיד מתאימה לעורקי מוזיקת הדת' מטאל, אבל הגרואל המסורתי נמצא בשימוש. להקות הדת'קור הראשונות הושפעו רבות מהגריינדקור.
חלק מן הלהקות משתמשות במונח דת'קור כדי לתאר מוזיקה שמשלבת בין הארדקור פאנק לבין דת' מטאל, ולכן ישנם חילוקי דעות על להקות מסוימות אם סיווגן הוא דת'קור או אחר.
M10 וולברין

פיתוח

פיתוחו של הוולברין נבע מהצורך הטקטי האמריקאי לספק כוחות שריון שיעודם הוא לוחמת טנקים. בעוד שטנקים בינוניים וכבדים פעלו ככוחות תמיכה לחי"ר וככוחות הבקעה, היה צורך בכוח עתודה שהיה מסוגל להיכנס לקרב במהירות ולהתמודד עם התקלות בטנקי אויב. טקטיקות התמרון האגרסיביות שיועדו לוולברין, דרשו ממנו להיות מהיר וקל, אך, באותה עת בעל תותח חזק מספיק כדי להתמודד עם טנקי האויב בהצלחה.
קודמו של הוולברין לפיתוח היה ה-T35 (תומ"ת), שהיה בבסיסו הכלאה של תובת M4A2 וצריח של M6. דגם זה נפסל משום ששריונו לא היה משופע מספיק כדי להתמודד עם יעוד הכלי. השלב הבא היה פיתוחו של ה-T35E1, שכלל את תיקון הדרישות של צבא ארצות הברית ובעיקרן הוספת שריון משופע בצידי התובה וקיבל את כינויו הייעודי M10 וולברין כאשר הוחלף הצריח הכבד בצריח משושה פתוח ובעל משקולת אחורית לשיווי משקל כנגד התותח.
מאז פיתוחו, שירת הוולברין בכל אזורי הלחימה במלחמת העולם השנייה. הוא שירת בצבאות בעלות הברית בזירת האוקיינוס השקט ובזירה האירופית. סך הכל, יוצרו 6706 יחידות של דגמי הכלי השונים.
לקראת סוף המלחמה, הוולברין הפך למיושן ביחס למשמידי הטנקים שנוצרו אחריו כמו ה-M36 ג'קסון שהתמודדו טוב יותר מול הדור המתקדם יותר של טנקים גרמניים.

חימוש

חימושו של הוולברין היה תותח 3 אינץ' (76.2 מ"מ) מסוג M1918 כאשר התחמושת הייעודית ללוחמת טנקים הייתה פגז חודר שריון מסוג M79, אך גם תחמושת מסוגים נוספים.

לצד החימוש העיקרי, הוולברין נשא מקלע כבד מסוג M2 בראונינג (12.7 מ"מ) כמקלע נגד חי"ר וכנגד מטוסים.
Ring (שיר)

רקע וכתיבה

השיר נכתב על ידי קארדי בי, דזמונד דניס, ירדן ת'ורפ, קלאני פאריש, קארי קין, מייק ריילי וניה צ'ארלס, והופק על ידי נידלז וסקריבז ריילי. השיר הוא שיר בסגנון הרית'ם אנד בלוז, המאפיין את רוב שירי האלבום.
שיתוף פעולה זה הוא הראשון של השתיים.

וידאו קליפ

טרם הוציאה את הוידאו קליפ המלא של השיר, העלתה קארדי בי לערוץ ה-Vevo שלה אודיו של השיר, המציג את שמו של הסינגל. האודיו זכה לויראליות רבה, ונכון ל-16 באוגוסט 2018, מונה הצפיות שלו עומד על כ-27 מיליון צפיות.
ב-20 באוגוסט 2018, פורסם הקליפ הרשמי של השיר.
מאיר יונה ברנצקי

רבי מאיר יונה ברנצקי (מוכר יותר בשמו הפרטי בלבד ולעיתים: ר' מאיר יונה שץ; ה'תקע"ז, 1817 - י"ז בסיוון ה'תרנ"א, 23 ביוני 1891) היה רב ליטאי ומחבר תורני פורה. נודע על שם מהדורת ספר העיטור שהדפיס.

ביוגרפיה

נולד בסוכובליה שליד ביאליסטוק לרב שמואל זלמן ברנצקי, שכיהן קודם לכן כרב בכמה קהילות. אביו נפטר כשהיה בחור והוא התמנה כרב העיירה במקומו בהיותו בן 18. בהמשך כיהן כרב במספר מקומות יישוב: בפורוזובה, שבה כיהן בעבר אביו כדיין ומגיד לפני מינויו כרב בסוכובליה; בקנושין ובסוויסלוץ'. בשנת ה'תרל"ב התמנה כראב"ד הקהילה היהודית החשובה בבריסק, ושימש במשרה זו כשנה וחצי. במהלך כהונתו בבריסק התגורר בעיר בגפו, אשתו נותרה בסוויסלוץ' וניהלה בה בית מסחר. לאחר שנה וחצי בבריסק נאלץ לחזור לסוויסלוץ' ובמקומו נבחר הרב יוסף דב הלוי סולובייצ'יק.
כותבי קורותיו מדגישים את חריצותו ואת השעות הרבות שהשקיע מדי יום בכתיבת חיבוריו הרבים, כמו גם את הקפדתו על שעת הליכה יומית מחוץ לעיר בכל מזג אוויר. רבי מאיר יונה נשאר בתפקידו כרבה של סוויסלוץ' עד פטירתו ממחלת הסרטן בי"ז בסיוון ה'תרנ"א, 23 ביוני 1891.

ספריו

רבי מאיר יונה השקיע את עיקר עבודתו התורנית בתחומים שזכו לטיפול מועט יחסית: התלמוד הירושלמי, ספר העיטור, ונושאים מסדר קדשים.
בשנים ה'תרל"ד-ה'תרמ"ח הדפיס את מהדורתו המוערת לספר העיטור, ספר שנזנח בשל חשש לטפל בו שנבע ממסורת עתיקה על אסונות שאירעו לאלו שניסו לההדירו. גם במשפחתו פגעו אסונות כבדים בזמן עבודתו על הספר, אך הוא התאמץ והמשיך בעבודתו עד השלמת מהדורתו בשני כרכים לחלקו הראשון של הספר. הוא נזהר מלהכניס את שינויי הנוסח לגוף החיבור ורשם את כולם כחיבור נפרד מתחת לטקסט החיבור, אף על פי שהמדפיס יצחק גולדמן הציע לו לממן את המהדורה אם יסכים להכניס את התיקונים לגוף הספר. רבי מאיר יונה נרתע מצעד זה וסירב להצעתו מחשש שטעה במקומות אחדים.
בשנים ה'תרמ"ג וה'תרמ"ד בהתאמה, הוציא את פירושו להגדה של פסח בשם "לפסח ליל שמורים" ואת ספרו על אגדות התלמוד למסכת ברכות, "מי השלֹח". בשנת תרמ"ז הדפיס חלק ראשון מתוך ספרו על משנה תורה לרמב"ם, העוסק בספרי עבודה וקרבנות.
חלק מחיבוריו אבדו: הוא השאיר אחריו חיבור גדול על התלמוד הירושלמי בארבעה כרכים, שבהם כלל גם את חיבורו לירושלמי של בנו הבכור, ר' אברהם אהרן רבינוביץ, שנפטר בחייו בהיותו בן 49. בנוסף השלים בשנת תרמ"ד את עבודתו על ספר הלכות גדולות בחיבור בן שני כרכים, כרך נוסף של מי השילוח על אגדות התלמוד בסדר מועד וספר נוסף על משנה תורה לרמב"ם. בקיאותו הרבה, שנבעה משיטת לימודו המעדיפה היקף נרחב של הסוגיות, הביאה לכך שעיטר את רוב הספרים בספרייתו בהערות שוליים עם מובאות וציונים שונים. כתבים אלו נשרפו כולם בתוך ספרייתו שנשרפה בשריפה הגדולה בסוויסלוץ' לאחר פטירתו, שנים ספורות לפני מלחמת העולם הראשונה.

בחברה היהודית

לפי כותבי קורותיו, היה רבי מאיר יונה חרד וקפדן בהלכה, כמו גם קנאי. הוא עמד לימין העניים והפועלים ועורר על עצמו בכך את חמת העשירים והמיוחסים, מה שהביא לרדיפתו בידיהם בשנותיו האחרונות. הוא היה מתנגד מובהק לחסידות ולחסידים ואף רדף אותם בצעירותו, פעילות זו פחתה בשנות חייו האחרונות, וכשגבר הזלזול בדת בקרב ההמון, היה מדבר בשבח החסידים.
למרות שהיה מחמיר על עצמו בהלכה, השתדל להקל בפסיקותיו ככל שניתן בגבולות ההלכה. בעיקר הקפיד לבדוק שלא תמצא סתירה לסברותיו בספרות הראשונים.
בשל יושרו הגיעו לבוררות לפניו גם גויים בני הסביבה שנקלעו לסכסוך ממוני עם יהודים, והאגדה מספרת כי לאחר מותו גילו שמשי ה"חברה קדישא" המקומית כי מישהו מקרב האוכלוסייה הכללית באזור דאג למלא נפט במנורה שעל קברו בזמן סופת שלגים לאחר שהאחראי לדבר שכח לבצע זאת.
יחסי יוון–פיג'י

סקירה כללית

יוון ופיג'י כוננו באופן רשמי את יחסיהן הדיפלומטיים בשנת 1978. על פי משרד החוץ היווני, "היחסים בין שתי המדינות טובים וקיים שיתוף פעולה בילטרלי ומולטירלי משביע רצון".
אין קהילה יוונית על האיים. מעט מאוד אנשים ממוצא יווני עובדים על האיים, וגם זאת לרוב כשליחים של ארגונים בינלאומיים או כאנשי עסקים המבקרים לעיתים קרובות בהם. 
היוונים המגיעים לאיים נכנסים אליהם בקלות וללא צורך באשרת כניסה. לעומתם, אזרחים פיג'יאנים המגיעים ליוון זקוקים לאשרה כדי להיכנס אליה. אשרות לאזרחים הפיג'יאנים המגיעים ליוון מונפקות בוולינגטון, ניו זילנד. מספר שגרירויות של מדינות אירופה הממוקמות בפיג'י מנפיקות גם הן אשרות כניסה ליוון.
פאר איסט מובמנט

2003-2007: ההרכב המקורי ואלבום בכורה

שלושת חברי הקבוצה המקוריים הם קווין נישימורה (קוו ניש), ג'יימס רו (פרוגרס) וג'יי צ'ונג (ג'יי סליף) גדלו בלוס אנג'לס, קליפורניה. הפכו לחברים טובים במהלך לימודיהם בתיכון. משנת 2001 הקימו את ההרכב המוזיקלי "Emcees Anonymous" איתו החלו להופיע באירועים מקומיים וברים בלוס אנג'לס. לאחר מכן שינו השם לפאר איסט מובמנט וב-2005 הוציאו מיני דיסק בשם "Audio-Bio". אלבום הבכורה שלהם נקרא "Folk Music" ויצא בתחילת 2006. השיר "Round Round" מתוך האלבום נכנס לפסקול הסרט מהיר ועצבני 3 ולמשחק הווידאו והביא ללהקה את הפריצה הגדולה שלה.

2008-2009: אלבום שני

התקליטן של תחנת הרדיו "Power 106" די ג'יי וירמן הפך לתקליטן הרשמי של הלהקה בתחילת 2008. הקבוצה החלה לעבוד על חומרים חדשים וזמן קצר לאחר מכן יצא אלבומם השני שנקרא "Animal". האלבום כלל רצועות שזכו להצלחה רבה וביניהם השיר "Girls On The Dance Floor" שהגיע למקום ה-27 במצעד הבילבורד והיה השיר הראשון של הלהקה שנכנס למצעד. האלבום הכיל שיתופי פעולה עם אומנים כמו בייבי באש, ויז קאליפה וברונו מארס. השירים שלהם הופיעו בסרטים וסדרות כמו: תביא אותו לגריק, CSI: מיאמי, שקר לי ואחת שיודעת.
ב-2009 הם היו חלק ממופע של תחנת הרדיו "Power 106" והופיעו לצידם של אומנים כדוגמת ג'יי זי, קיד קאדי, שון פול, פיטבול, ליל ג'ון, LMFAO, The Black Eyed Peas ופלו ריידה.

2010-2011: אלבום שלישי

בפברואר 2010 חתמה הלהקה על חוזה עם חברת אינטרסקופ רקורדס. באותה שנה הלהקה הייתה ההרכב הפותח בסיבובי הופעות של אומנים כמו La Roux, רובין, מייק פוזנר וקליס, הם אף חיממו את ליידי גאגא בסיבוב ההופעות The Monster Ball Tour. ב-12 באוקטובר 2010 יצא האלבום השלישי של הלהקה שנקרא "Free Wired". האלבום כלל שיתופי פעולה עם אומנים ידועים כמו קרי הילסון, ליל ג'ון, סנופ דוג, קומי קודה וראיין טדר.
ב-13 באפריל יצא סינגל הבכורה מהאלבום שהיה "Like a G6" והיה שיתוף פעולה עם הקטרקס ודב. שהגיע למקום הראשון במצעד הבילבורד ולראשי המצעדים בכעשרים מדינות. הסינגל זכה למעמד של פלטינה מרובעת בארצות הברית עם מכירות של למעלה מ-4 מיליון עותקים. הסינגל השני היה שיתוף פעולה עם ראיין טדר שיצא ב-29 באוקטובר ונקרא "Rocketeer". לאחר מכן יצא שיתוף פעולה של הלהקה עם הזמר רוג'ר סנצ'ס בשיר "2gether". הסינגל השלישי והאחרון מהאלבום היה "If I Was You (OMG)" שיצא ב-20 במרץ 2011. לאחר מכן יצאה הלהקה לסיבוב הופעות יחד עם ריהאנה וקלווין האריס במסגרת סיבוב ההופעות של "Last Girl on Earth Tour". בנובמבר 2011 יצא השיר "Jello" יחד עם הזמרת ריי ריי.

2012-הווה: אלבום רביעי

האלבום הרביעי של הלהקה יצא ב-21 במאי 2012 ונקרא "Dirty Bass". הסינגל הראשון היה "Live My Life" שהיה שיתוף פעולה יחד עם ג'סטין ביבר. הסינגל השני היה "Dirty Bass" שיצא ב-10 במאי. ב-21 ביוני יצא השיר "Turn Up the Love" שהיה שיתוף פעולה עם הלהקה האמריקאית קאבר דרייב. ב-26 באוקטובר 2012 יצא הסינגל הרביעי מהאלבום שנקרא "Change Your Life". ב-11 בדצמבר יצא שיתוף פעולה עם הבינגו פליירס בשם "Get Up (Rattle)". ב-29 באפריל 2013 הוציאה הלהקה את הסינגל "Lovetron".
רובין שארמה

חייו

רובין, בן להורים ממוצא הודי (אמו מניירובי), היגר עימם לקנדה כשהיה בן שנה. הוא למד משפטים באוניברסיטת דלהאוסי, אשר בהליפקס, נובה סקוטיה. עבד כעורך דין, ואף רכש תואר שני במשפטים, עד שמאס במקצוע ובאורח החיים של עריכת דין והחליט להתמסר לכתיבה. 
שארמה הפך למומחה בנושאי מודעות עצמית וניהול, והתפרסם במיוחד בזכות ספרו "הנזיר שמכר את הפרארי שלו" שהפך לרב מכר בינלאומי. אחר כך פרסם ספרים רבים נוספים.  כיום הוא עומד בראש  "שארמה, הארגון הבינלאומי למנהיגות" בטורונטו. שארמה ביקר בישראל פעמיים, ב-2003 וב-2009, וספריו זכו להצלחה שם. שארמה הוא אב לשני ילדים, קולבי וביאנקה.
במסגרת פועלו, נפגש רובין עם מנהיגים רבים בעולם כולל דזמונד טוטו, שמעון פרס והעניק ראיונות ברשתות שידור גדולות כגון CNN ורשות השידור הקנדית (CBC).
חוות שרתים

חוות שרתים היא אוסף של שרתים המיועדים לבצע משימות שנמצאות מעבר ליכולתו של שרת יחיד. חוות מחשבים מתוכננת לרוב כאשכול מחשבים, או מספר אשכולות, ומאובזרות גם במתגים ונתבים לניתוב התקשורת. מחשבי על מודרניים רבים מורכבים מחוות שרתים ענקיות המורכבות ממעבדים מהירים המחוברים באמצעי תקשורת כאלה. שימוש נפוץ של חוות שרתים הוא לשם אחזקת אתרי אינטרנט או שירות אירוח אתרים.
השימוש בחוות מחשבים נעשה נפוץ יותר ויותר על ידי עסקים גדולים, במקום או לצד מחשבים מרכזיים. בגלל הכמות האדירה של שרתים בחוות, תקלה בשרת בודד היא אירוע תכוף, וניהול חוות שרתים מוכרח לקחת זאת בחשבון. דרכי התמודדות עם תקלות מסוג זה מגוונות וכוללות גם הכנה מראש בשיטות כמו כפילות, אישכול וגמישות בהגדרות המחשבים. לעיתים קרובות בחוות שרתים יוקצו לאותה משימה שני שרתים, עיקרי וגיבוי, כך שבמקרה של תקלה באחד מהם השירות לא יופסק.
גודלן ויכולותיהן של חוות השרתים מוגבל לרוב על ידי ביצועי מערכת הקירור שלהן או אספקת החשמל ולא על ידי עוצמת החישוב או מאפייני המחשבים המצויים בחווה. מסיבה זאת מודדים לעיתים את ביצועי המערכות המצויות בחוות שרתים על ידי ביצועים ליחידת הספק ולא ביצועים למעבד.

חוות שרתים ימית

חברת גוגל רשמה פטנט על חוות שרתים הממוקמת בספינה בלב ים המשתמשת במי הים לקירור החווה ובתנועת הגלים כמקור אנרגיה מתחדשת לשאר צורכי החווה. החווה הימית מפחיתה את עלויות אחזקת החווה הן על ידי הפחתת עלות האנרגיה הנדרשת לתפעולה השוטף והן על ידי הימנעות ממיסים שכן החווה אינה נמצאת בתחומה של אף רשות.
חוות האנטילופות בערבה

האטרקציות בפארק

בחווה שלוש אטרקציות עיקריות:

פארק הקודו

פארק הקודו הוא שטח מגודר של 740 דונם, והכניסה אליו היא באמצעות רכב בדומה לספארי וישנו טיול מודרך עם דפי הסברה על בעלי החיים. בפארק הקודו מסתובבים חופשי מעל 200 פרסתנים ואנטילופות.

תיבת נח

מבנה  דו קומתי דמוי תיבת נח, ובו בעלי חיים קטנים פינת ליטוף מזנון ומתקנים לילדים.

צימר וקמפינג

אתר לינה הממוקם סמוך לפארק הקודו בו ישנה אפשרות ללינה בצימרים מאובזרים או ללינת שטח תחת סככות ואוהלים. כן יש בשטח חניון לילה, מדשאות, אזור מנגל ועוד.
M79

היסטוריה

הצביר התגלה על ידי האסטרונום הצרפתי פייר מאשן, עוזרו של שארל מסיה, ב-26 באוקטובר 1780 ומסיה עצמו צפה בו ב-17 בדצמבר באותה שנה וצרף אותו לקטלוג מסיה, שם תואר כערפילית יפה ללא כוכבים עם מרכז בהיר. בשנת 1783 צפה האסטרונום ויליאם הרשל ב-M79 וזיהה שזהו צביר כוכבים ובתצפית מאוחרת יותר בשנת 1806, ציין שזהו צביר עשיר עם צורה כדורית ושהכוכבים במרכזו צפופים מאוד.
בהירותו של הצביר היא מדרגה 7.7 וגודלו הזוויתי כ-9.6 דקות קשת, כך שניתן לראותו באמצעות משקפת טובה או באמצעות טלסקופ חובבים. על מנת לצפות בכוכבי הצביר, שהבהירים שבהם הם מדרגת בהירות 13, יש צורך בטלסקופ בינוני. M79 נמצא כמעט 4 מעלות מדרום-דרום-מערב לכוכב ניהל (β בארנבת), כ-5 מעלות מדרום-מערב לכוכב γ (גמא) בארנבת וכ-4.75 מעלות מדרום מזרח לכוכב ε (אפסילון) בארנבת.

מאפייני הצביר

M79 נמצא במרחק של למעלה מ-60,000 שנות אור ממרכז הגלקסיה ולמעשה הוא קרוב למה שנראה כמו שרידים של גלקסיה ננסית שהתפרקה בשל כוחות הגאות שהפעיל עליה שביל החלב. ככל הנראה M79 ועוד מספר צבירים קרובים היה שייך בעבר לגלקסיה ננסית זו. מסתו של M79 מוערכת בכ-400,000 מסות שמש, קוטרו כ-120 שנות אור והוא מאיר בעוצמה של פי 110,000 מהשמש. מרכזו צפוף במיוחד, חצי ממסתו מרוכזת ברדיוס של פחות מ-10 שנות אור והוא מסווג כצביר מסוג V. עד היום התגלו בו מעט כוכבים משתנים, מהם כ-10 משתני RR בנבל. הספקטרום של אורו מתאים לקרינת כוכב מסוג ספקטרלי F5. ממדידת ההסחה לאדום של אורו נראה שהוא מתרחק ממערכת השמש במהירות של כ-200 קילומטר בשנייה.
קלנדיה

הכפר

עדויות כתובות לקיומו של כפר במקום בשם קלנדריה (Calandria), שאוכלוסייתו נוצרית,  ניתן למצוא החל מן התקופה הצלבנית. הכפר נזכר כאחד מ-21 כפרים שהוענקו  כפייף על ידי מלך ירושלים גוטפריד מבויון לכוהני הקבר הקדוש. לאחר הכיבוש העות'מאני נמנתה קלנדיה במפקד אוכלוסין שנערך ב-1596 כאחד מכפרי נפת אל-קודס, וצוין שאוכלוסייתו מונה 15 בתי אב, כולם מוסלמים, המתפרנסים מגידול חיטה, שעורה, זיתים, ומכוורנות.
לקראת שנות העשרים של המאה ה-20 החלה התיישבות יהודית על אדמות שנקנו מן הכפר קלנדיה. מפקד האוכלוסין הבריטי בשנת 1922 מונה בקלנדיה אוכלוסייה של 122 מוסלמים ו-22 יהודים. ב-1923 התרחב היישוב היהודי והתארגן כמושב עובדים בשם עטרות. במאורעות תרפ"ט התקיימו שתי התקפות מכיוון קלנדיה לעבר עטרות, שבוצעו בידי ערביי הסביבה. גם במהלך המרד הערבי הגדול הותקפה עטרות מכיוון קלנדיה.
בסיום מלחמת העצמאות עברה קלנדיה, יחד עם אדמות עטרות ושדה התעופה קלנדיה שלצידה, לשליטת ממלכת ירדן כחלק מיהודה ושומרון. ב-1949 הוקם מחנה פליטים בצד הכפר ושדה התעופה. במלחמת ששת הימים כבשה ישראל את קלנדיה וסביבותיה עם יתר שטחי יהודה ושומרון, וגבולה המוניציפלי החדש של ירושלים שורטט כך שיכלול את שדה התעופה קלנדיה תוך שהוא מותיר את הכפר (ממערבו) ואת מחנה הפליטים (ממזרחו) מחוץ לשטח העיר. בהסכמי אוסלו ב-1993 נכלל הכפר קלנדיה בשטחי הרשות הפלסטינית.

מחנה הפליטים קלנדיה

המחנה נוסד בשנת 1949 על שטח של 353 דונם בצד כביש ירושלים-רמאללה, כ-10 ק"מ מצפון לירושלים וכ-5 ק"מ מדרום לרמאללה, בסמוך לקצהו המזרחי של מסלול הנחיתה בשדה התעופה קלנדיה. במקום יושבו פליטים פלסטינים מירושלים ומכפרי הסביבה, שבתיהם נותרו בצד הישראלי של קווי שביתת הנשק.
במלחמת ששת הימים ב-1967 נכבש אזור קלנדיה בידי צה"ל יחד עם יתר שטחי יהודה ושומרון, וגבולות ירושלים הישראלית הורחבו לכלול את שדה התעופה עטרות שיועד להיות נמל התעופה הבינלאומי של ירושלים, יחד עם שכונת כפר עקב הממוקמת מצפון לשדה התעופה, אך שטח מחנה הפליטים קלנדיה לא נכלל בסיפוח זה.
בדומה למחנות פליטים פלסטיניים אחרים, תנאי החיים במחנה ירודים והוא סובל מצפיפות, עוני והזנחה. ארגון אונר"א, סוכנות הסעד והתעסוקה של האו"ם, פועל במחנה לאספקת שירותי רווחה, חינוך ובריאות מינימליים. על פי נתוני אונר"א, מנתה אוכלוסיית המחנה בדצמבר 2006,  10,759 נפשות, מהם 2,800 תלמידי בתי ספר.
על פי הסכמי אוסלו נכלל מחנה קלנדיה כ"שטח C" – היינו, בשליטה אזרחית וביטחונית ישראלית. מיקומו האסטרטגי בנקודה הצפונית ביותר של ירושלים, על הדרך הראשית ירושלים-רמאללה ובעמדת שליטה על שדה התעופה של ירושלים, הפך אותו מוקד קבוע למתיחות, תופעה שהתעצמה עם פרוץ האינתיפאדה השנייה.
רשת רפאים

רשת רפאים היא רשת דיג, שהושארה או נשכחה באוקיינוס על ידי דייגים. היא יכולה להיסחף בים הפתוח או להסתבך בשונית. רשתות רפאים לוכדות והורגות דגים, צבי ים, דולפינים, עופות ים ויצורים ימיים נוספים. פועלות כפי שתוכננו, הרשתות מגבילות תנועה, וגורמות רעב, פצעים, זיהומים, חנק ליצורים שצריכים לעלות על פני המים כדי לנשום - ולבסוף מוות. רשתות פלסטיק יכולות לשרוד מאות שנים לפני שיתפרקו, ובמהלכן יהרגו עוד ועוד בעלי חיים. מעריכים כי 640 אלף טון רשתות פלסטיק מושלכות לאוקיינוסים בכל שנה.

תיאור

בסערות קשות דייגים נאלצים לעיתים לנטוש ציוד יקר, אך רוב רשתות-הרפאים מושלכות לא בשעת חירום, אלא מטעמי נוחות וחיסכון בזמן וכסף. דייגים משליכים לעיתים קרובות רשתות בלויות לים כי זו הדרך הקלה ביותר להיפטר מהן.
רבות מרשתות הרפאים הן רשתות עמידה הנפרשות לאורך מאות מטרים בים כקיר אנכי, מוחזקות על ידי שורת מצופים. כשהדייגים לא אוספים רשת כזו, מתחילים להצטבר בה עוד ועוד בעלי חיים גוססים ומתים, עד שמשקלם גורם לרשת לשקוע. בעומק הים, היצורים הלכודים מתפרקים ונאכלים, עד שהרשת מתרוקנת וחוזרת לצוף וללכוד שוב יצורים ימיים, וכן הלאה. בהתחשב באיכות הגבוהה של חבלים סינתטיים כיום, המחזור הקטלני עלול להימשך זמן רב.
הבעיה אינה רק הרשתות אלא ציוד דיג נטוש בכלל. מלכודות רפאים של סרטנים מהוות אף הן בעיה רצינית.
ולטר דה גרויטר

ולטר דה גרויטר (Walter de Gruyter) היא הוצאה של ספרות עיון המתמחה בספרות אקדמית. למעלה מ-250 שנה פרסם בית ההוצאה וולטר דה גרויטר ספרים בפילוסופיה, תאולוגיה, ספרות, מדע, בלשנות, ומתמטיקה. ההוצאה נוסדה בשנת 1749 כשהיא קיבלה מהמלך פרידריך השני, מלך פרוסיה רישיון להדפיס ספרים.
אדוארד פנק אדאמי

חייו

פנק אדאמי הצטרף למפלגה השמרנית במלטה לאחר שסיים את לימודי המשפטים באוניברסיטת מלטה, והיה לאחד ממנהיגיה הבולטים. תקופת כהונתו הראשונה כראש ממשלת מלטה (1987-1996) התאפיינה ביישום הפרטה מקיף במשק המלטזי בתחומי התקשורת, הפיננסים והתשתית. בשנת 1990 הגישה הממשלה בראשותו בקשה להצטרף לאיחוד האירופי, והחלה בביצוע הרפורמות המבניות כדי להתאימם לתקינה האירופית.
בבחירות בשנת 1996 הפסידה המפלגה השמרנית ופנק אדאמי הפך למנהיג האופוזיציה בפרלמנט. מפלגת הלייבור שניצחה בבחירות באותה שנה החליטה להקפיא את תהליך הצטרפותה של מלטה לאיחוד האירופאי בטענה שצעד זה יביא לאובדן זהותה הייחודית של המדינה. בשנת 1998 ניצחה המפלגה השמרנית בבחירות ופנק אדאמי נבחר שוב לתפקיד ראש הממשלה. תקופת כהונתו השנייה של פנק אדאמי כראש ממשלת מלטה התאפיינה בהשלמת המהלך להצטרפות מלטה לאיחוד האירופאי. לאחר משא ומתן מואץ אושר ההסכם ההצטרפות ואושר ברוב גדול במשאל עם שנערך במלטה במרץ 2003. חודש לאחר מכן הכריז פנק אדאמי על קיום בחירות חדשות, בהן הוא ניצח ברוב גדול. בחודש מרץ 2004 החליט פנק אדאמי להתפטר מתפקידו כראש ממשלת מלטה ולהתמודד על תפקיד הנשיאות. את מקומו כראש ממשלת מלטה ירש לורנס גונצי. פנק אדאמי הוא ראש הממשלה שכיהן תקופת כהונה הארוכה ביותר, מאז מלטה קיבלה את עצמאותה בשנת 1964.
באפריל 2004 נבחר פנק אדאמי לתפקיד הנשיא השביעי של מלטה, תפקיד אותו מילא עד שנת 2009 כאשר הוחלף על ידי ג'ורג' אבלה. בשנת 2004 העניק העיתון "קול אירופה", שמקום מושבו בבריסל, את התואר "אירופאי השנה" לפנק אדאמי על נחישותו ותרומתו הרבה להצטרפות מלטה לאיחוד האירופי.
האגודה לזכויות החולה בישראל

האגודה לזכויות החולה בישראל היא עמותה ללא מטרות רווח, המסייעת לחולים ולבני משפחתם לממש את זכויותיהם בקבלת שירות ממערכת הבריאות בישראל. 
האגודה מסייעת במתן מידע לחולים על זכויותיהם וכן בטיפול בפניות פרטניות במקרים בהם נעשה עוול לחולים או שזכויותיהם הופרו.
כמו כן, האגודה פועלת להובלת שינויים ומאבקים ציבוריים בנושאים העומדים על סדר היום בתחום הבריאות וזכויות החולה, מול מערכת הבריאות.
האגודה עומדת בראש קואליציית ארגוני הזכות לבריאות, גוף בו חברים למעלה מחמישים ארגונים ועמותות חולים, הפועל לקידום נושאים מרכזיים הנוגעים לכלל החולים במערכת הבריאות מול בכירי מערכת הבריאות.
העמותה הוקמה בשנת 1996, לאחר שנחקק חוק זכויות החולה, על ידי עדינה מרקס בשיתוף עו"ד חביבה אבי-גיא, מנחם אבירם, פרופ' מרוין גוטסמן, פרופ' ערן דולב, הדס הרשמש, עו"ד יצחק חושן, פרופ' נילי טבק, מרדכי כהן וד"ר אביבה פלאוט.

דרכי פעולה

האגודה נותנת מענה לפניות פרטניות של חולים ובני משפחותיהם ובמקרה הצורך, פונה בשמם לגורמים המתאימים ("סינגור") ומספקת ייעוץ משפטי במקרים מיוחדים. 
האגודה מפעילה קו פתוח לקבלת פניות מהציבור, ייעוץ ועזרה באמצעות טלפון, אימייל, פייסבוק ובפורומים המנוהלים באתר האגודה. הפניות המתקבלות נבדקות, מטופלות ומועברות על יד פעיליה להמשך הטיפול מול הגורם המתאים, עד קבלת מענה הולם.
האגודה מספקת מידע על זכויות החולים על ידי פרסום מידע מקיף באתר האינטרנט, בדפי מידע ובאמצעות הרצאות לקבוצות, חברות וארגונים. כמו כן, פועלת האגודה מול קופות החולים ומשרד הבריאות במטרה שהמידע יימסר למבוטחים באופן שוטף ובמידת האפשר, אף במעמד קבלת השירות.
נציגי האגודה משתתפים באופן קבוע בדיונים בכנסת, ומעורבים בתיקוני חקיקה וקידום שינויים מערכתיים מקיפים בתחומים הנוגעים לשמירה והרחבה של זכויות מטופלים, לקבלת סל שירותים רחב ושירותי רפואה שווים לכל מגזרי האוכלוסייה. 
בין הנושאים שהאגודה פועלת לקדמם: שינויים בחוק זכויות החולה, הצעת חוק למתן שירות למבוטחי קופת חולים אחרת, הסדרת תשלומי החניה בבתי החולים. 
האגודה מרכזת את פעילותם של כ- 50 ארגוני חולים הפועלים לקידום זכויות החולים בנושאים משותפים כגון: הרחבת סל הבריאות, זכות לקבלת טיפול בבית חולים על פי בחירה, והקטנת תשלומי השתתפות עצמית. במסגרת זו מתקיימים דיונים שוטפים עם הגורמים המתאימים במערכת הבריאות, בהם גם עם הנהלת משרד הבריאות.

מועצה מדעית מייעצת

האגודה למען החולה בישראל פועלת בסיוע מקצועי של מועצה מדעית מייעצת. המועצה מייעצת להנהלת האגודה בענייני זכויות החולה ופועלת לקידום מטרותיה, כולל פרסום ניירות עמדה בנושאים שעל סדר היום הציבורי. בנוסף, המועצה מייצגת את האגודה בפורומים ציבוריים המתאימים.
חברי המועצה הם: פרופ' מנחם פיינרו – יו"ר, ח"כ לשעבר חיים אורון (ג'ומס), מר שמוליק בן-יעקב, ד"ר דליה זומר, פרופ' נילי טבק, פרופ' עמרי לרנאו, פרופ' חנן מוניץ, פרופ' אבי עורי, פרופ' בלה קאופמן, פרופ' עדנה קוט, עו"ד חיים קרויטורו, עו"ד ד"ר אבי רובינשטיין, גב' נתניה רזניק, פרופ' עמוס שפירא, הרב יובל שרלו, פרופ' יצהל ברנר.